En 50-årig mand er natten til fredag blevet kørt til traumecenteret på Sygehus Syd i Aalborg, hvor hans tilstand er kritisk, efter han flere gange er blevet stukket med en kniv. Det skete på mandens bopæl i Hobro. Nordjyllands Politi modtog anmeldelsen om knivstikkeriet omkring klokken 03.30 i nat. Tre personer er anholdt i forbindelse med knivstikkeriet. Det drejer sig om to kvinder på henholdsvis 22 og 48 år, samt en mand på 22 år. Det oplyser vagtchef ved Nordjyllands Politi, Poul Badsberg. De tre anholdte afhøres løbende i løbet af formiddagen, og forventes at blive fremstillet i grundlovsforhør senere i dag. Politikommisær ved Nordjyllands Politi, Lars Nørskov Jørgensen, fortæller til TV2/NORD, at de måske fremstillet klokken 14. Lars Nørskov Jørgensen fortæller ydermere, at mandens tilstand fortsat er kritisk.

Referat:
To kvinder og en mand er anholdt i forbindelse med et knivstikkeri i nat, hvor en 50-årig mand blev stukket flere gange. De forventes at blive fremstillet i grundlovsforhør senere i dag.